|  |
| --- |
| “Jiena nemmen! Għinni fil-fidi nieqsa tiegħi!”  (Mk 9,24)  .  **LECTIO DIVINA**  **Il-Magħmudija tal-Mulej**  **(Sena Ċ)**  **Lq 3,15-16.21-22**  żmien ta’ kontemplazjoni fuq il-misteru ta’ Ġesù  Seminarju tal-Qalb ta’ Ġesù  Rabat – Għawdex  2013 |

kuntest

Transizzjoni bejn Ġwanni u Ġesù, il-vuċi u l-kelma, l-Antik Testment u l-Ġdid Testment (ara Lhud 1,1-2a). Ġwanni huwa l-persuna tipika li tistenna u li hi lesta biex tilqa’ lil dak li kien ilu mħabbar. Għalhekk Ġwanni, huwa s-sintesi tal-Antik Testment; dan iż-żmien jagħlaq bih. Permezz ta’ Ġwanni, San Luqa joffri xempju tipiku ta’ kif in-Nisrani għandu jistenna, jipprepara u jilqa’ lill-Mulej.

L-ewwel darba li jidher fil-pubbliku Ġesù jitħallat mal-kumplament tal-poplu li qiegħed jistenna li jiġi mgħammed, jiġifieri li wara l-predikazzjoni ta’ Ġwanni, (il-poplu) jammetti pubblikament l-istat tad-dnub li jinsab fih, il-limiti tiegħu, il-fatt li ġie maħluq.

Ġesù, dak li kien bla dnub jitħallat ma’ dawn it-tip ta’ nies li bil-preżenza tagħhom quddiem Ġwanni fl-imla tal-Ġordan (fil-pubbliku) aċċettaw id-dnub tagħhom u għalhekk qed jitolbu maħfra.

Huwa ġest kbir ta’ imħabba, kompassjoni u solidarjetà kbira ta’ Ġesù mal-bniedem midneb (ara Lq 12,50) li tbiegħed minn Alla l-Missier permezz tad-dnub. Huwa b’dan il-ġest – li fih naraw ħjiel tal-misteru kollu ta’ Kristu – li Kristu jirrikonċilja mill-ġdid lill-bniedem ma’ Alla.

**“Il-poplu kien qiegħed jistenna ħerqan, u kulħadd kien jistaqsi lilu nnifsu f’qalbu dwar Ġwanni, jekk kienx hu l-Messija.” (v. 15)**

Wara s-smiegħ tal-“leħen jgħajjat fid-deżert...” (v. 4), li jsejjaħ għall-indiema u konverżjoni, issa dawk li semgħu dan il-leħen qed jistennew il-Kelma. Wara l-preparazzjoni u l-konverżjoni tal-qalb il-poplu jistenna s-salvazzjoni, mwegħda sa mill-bidu u mistennija minn kull ġenerazzjoni.

**“Għalhekk Ġwanni qabad u qal lil kulħadd: ‘Jien, ngħid għalija, ngħammidkom bl-ilma; imma ġej wieħed aqwa minni, li jien ma jistħoqqlix inħoll il-qfieli tal-qorq tiegħu. Hu jgħammidkom bl-Ispirtu s-Santu u n-nar.’” (v. 16)**

Ġwanni juri biċ-ċar li hu ma jerfax lill-bniedem lejn is-sema, imma jgħinu jinżel taħt l-ilma (mdardar tal-Ġordan), biex jgħinu jagħraf *il-verità* tiegħu, *ix-xejn* tiegħu, *id-dnub* u *l-mewt* tiegħu, filwaqt li jixxennaq għall-qawmien.

**“Issa ġara li, wara li kien tgħammed il-poplu kollu, Ġesù tgħammed ukoll u waqt li kien qiegħed jitlob, is-smewwiet infetħu...” (v. 21)**

San Luqa b’differenza mis-Sinottiċi l-oħra ma jitfax l-attenzjoni tiegħu fuq il-magħmudija, imma fuq dak li ġie wara: “Ġesù... waqt li kien qiegħed *jitlob*” (dan l-aspett tat-*talb* jidher li hu importanti ħafna għal Luqa għax jispikka kemm-il darba tul il-Vanġelu kollu). Id-dawl li l-bniedem jirċievi fil-Magħmudija jrid jiġi kkonfermat u msaħħaħ permezz tat-talb – relazzjoni intima tal-Iben mal-Missier (10,21s). Li titlob ifisser li ddur lura *quddiem* il-Missier – il-kuntrarju li għamel Adam; jaħrab u jistaħba minn quddiem Alla.

San Luqa jrid jenfasizza li t-talb (atteġġjament kontinwu ta’ talb) huwa n-nifs li jagħti l-ħajja lill-bniedem (iben ta’ Alla).

Quddiem dan il-fatt ta’ v. 21a, “is-smewwiet jinfetħu”, wara li kien ingħalaq bid-dnub ta’ Adam; Adam għalaq qalbu u ħarab minn quddiem Alla. Għalhekk din kienet ix-xewqa u t-talba kontinwa ta’ kull bniedem f’kull ġenerazzjoni: “Mhux li kont iċċarrat is-smewwiet u tinżel minn hemm” (Is 63,19, ara ukoll Ġw 1,14, Mt 27,51). Issa din it-talba ħerqana nstemgħet u seħħet permezz tal-ubbidjenza ta’ Ġesù.

**“... u niżel l-Ispirtu s-Santu, u deher fuqu fis-sura ta’ ħamiema. U mis-sema ġie leħen jgħid: ‘Inti Ibni l-għażiż; fik sibt l-għaxqa tiegħi’.” (v. 22)**

Dak Alla li x-xewqa tiegħu dejjem kienet li jgħammar mal-bniedem (ara Prov 8,31), li kien jinżel jippassiġġa miegħu (ara Ġen 3,8), issa jinżel b’mod definittiv u jgħammar fostna.

Ġesù għandu fih il-milja kollha tad-divinità (ara Kol 2,9). Fih, Alla deher fid-dinja u wera lilu nnifsu f’ġisem li jidher: “Min ra lili ra l-Missier.” (Ġw 14,9) u “Jien u l-Missier aħna ħaġa waħda” (Ġw 10,30). Fih, kull “min jemmen u jitgħammed” jsir tempju ħaj ta’ Alla u tal-Ispirtu s-Santu.

L-Ispirtu li niżel fuqu mhux astratt jew simboliku, imma jinżel fuq Ġesù “b’ġisem li jidher minn barra (σωματικῷ εἴδει), bħal ħamiema”.

“bħal ħamiema”

Allużjoni għall-ħolqien tad-dinja, fejn l-ispirtu kien jittajjar fuq l-ilma u l-kaos (ara Ġen 1,2), flimkien mal-ġrajja ta’ Noè li ġie salvat mill-ilma (Ġen 8,11), u l-wegħda tas-salvazzjoni universali..

Fiha naraw ukoll xbieha ta’ Israel u l-fedeltà ta’ Alla.

“U nstema leħen jgħid...”

Hu l-leħen sod ta’ Alla, li qatt ma kien deher fid-dinja u ħadd qatt qabel ma kien ra wiċċu, imma issa dan kollu deher u instema f’Ibnu Ġesù; l-Iben u qaddej ubbidjenti (Ġen 22,2 u Is 42,1s), il-ħellies (Salm 2,7), il-maħbub u għażiż, il-Messija (2 Sam 22,17.20).

F’dan il-leħen mis-sema jinstemgħu t-titli kollha ta’ Ġesù, li tiegħu rajna ħafna prefigurazzjonijiet fl-Antik Testment; Ġesù li filwaqt li jinsab fl-ilma, qed jitlob, jinżel fuqu l-Ispirtu s-Santu, u jagħti ġisem lill-Kelma li ħarġet minn fomm il-Missier.